Bendegeweld duur voort in PE; tiener geskietPolisiebeamptes aan diens in Port Elizabeth Foto: Raahil Sain ŉ 15-jarige meisie het Woensdag ter nouernood aan die dood ontkom toe sy skrams teen die kop getref is tydens nóg ŉ skietery in die noordelike dele van Port Elizabeth. Kol. Priscilla Naidu, woordvoerder van die polisie, het gesê die tiener het glo saam met ander persone in ŉ erf in Devrilweg in Helenvale gestaan en gesels toe skote van agter ŉ boom afgevuur is. “Die 15-jarige meisie het ŉ skraapwond aan haar kop opgedoen toe ŉ skoot van oorkant die pad afgevuur is. Sy is na ŉ hospitaal geneem vir behandeling.” Naidu het bevestig die polisie se bendeondersoek-eenheid ondersoek ŉ saak van poging tot moord. Die skieter is onbekend. Die polisie stel ook ondersoek in ná die 22-jarige Mathew Prince Dinsdagaand dood aangetref is in Salt Lake. Naidu het gesê polisiebeamptes is omstreeks 20:00 na ŉ oop stuk veld tussen Japhtasingel en Harringtonstraat ontbied. “Beamptes het Prince se tannie na die toneel vergesel. Hy het verskeie skietwonde gehad.” Prince se persoonlike besittings is nie gesteel nie en daar is nie enige inligting dat hy deel was van enige bende nie. Minstens nege persone is die afgelope twee weke dood en verskeie beseer tydens ŉ reeks voorvalle van bendegeweld in die gebied.